“Castelló fou una de les viles jueves més importants de Catalunya”

Diumenge va celebrar-se arreu d’Europa les Jornades sobre el Patrimoni Jueu.

En motiu de les Jornades Europees del Patrimoni Jueu, Castelló d’Empúries va oferir diumenge una visita guiada centrada especialment en el paper que els jueus i la seva cultura van desenvolupar a la vila durant gairebé mil anys.

“Avui dia el patrimoni jueu que disposem a Castelló d’Empúries és molt intangible perquè, de restes físiques, en queden molt poques, però a nivell documental som rics”, comenta amb satisfacció en Pol Andreu, que des de l’Oficina Municipal de Turisme mira de potenciar el patrimoni cultural i històric que ens envolta amb les seves visites guiades. “A diferència de Besalú, tenim poques pedres que testimoniïn la importància d’aquest col·lectiu a l’edat mitjana, però hem de tenir en compte que Castelló fou una de les viles amb presència jueva més importants de Catalunya”, afegeix Andreu, tot recordant “que després de Barcelona i de Girona som la població on major nombre de làpides jueves s’han localitzat”.

12 làpides, les restes de les sinagogues, alguns edificis que formen el call jueu... són elements que ajuden als visitants i als castellonins a escenificar i recordar com podia ser el Castelló jueu de l’època medieval, un capítol de la història castellonina que podrà ser recordat amb les visites guiades del festival Terra de Trobadors.

El recolzament i la protecció que oferiren els diferents comtes d’Empúries foren els responsables de la proliferació de jueus al comtat i especialment a la seva capital. El moment de màxima representació data al segle XIII, on s’arriben a comptabilitatzar al voltant de 450 jueus. La importància del col·lectiu jueu queda plasmat en diferents imatges religioses del municipi, a la Catedral hi ha dues escenes prou representatives la del retaule de Sant Miquel i la del retaule de Santa Maria.

A la fotografia, Pol Andreu, tècnic municipal de turisme i gran promotor de la recuperació del patrimoni jueu de Castelló d’Empúries

